Deviataci mali možnosť overiť si svoje vedomosti prostredníctvom testovania na základných školách. Na budúci rok by malo byť spojené s prijímačkami na stredné školy, ktoré si deviataci vyberú.
SPIŠSKÁ NOVÁ VES. V Spišskej Novej Vsi prebehlo Testovanie 9 – 2015 na siedmich základných školách, ktoré sú v zriaďovateľskej pôsobnosti mesta a na ZŠ sv. Cyrila a Metoda.
Do internetového testovania sa zapojilo 15 žiakov zo ZŠ Nad Medzou formou of-line testovania.
"V Spišskej Novej Vsi sme jedinou školou, na ktorej bola možnosť elektonického testovania. Túto formu testovania sme robili v rámci projektu zvyšovania kvality vzdelávania na základných a stredných školách s využitím elektronického testovania prvýkrát," povedala Alica Kačengová, zástupkyňa riaditeľa školy.
Ako prvé boli testy z matematiky. Po 60–minútovke z matematiky žiakov čakala skúška z materinského jazyka.
Pokiaľ žiaci, ktorí si zvolili písomnú formu testovania, budú musieť na výsledky čakať dva týždne, tí, čo si zvolili elektronickú formu, majú dobu čakania už za sebou.
"Matematika sa mi zdala celkom v pohode. Niektoré otázky zo slovenského jazyka sa mi zdali veľmi ťažké. Elektronickú formu som si zvolil aj preto, lebo sa môžem dozvedieť výsledky už o chvíľu a je tu možná oprava postupov aj viackrát, čo v písomnej nie je možné," povedal Matúš Prachnár.
"Elektronická forma sa mi zdala prehľadnejšia ako písomná. Trému som nemala vôbec. Trochu problémy mi narobila slovenčina," dodala Naďa Sabadínová.